2019 йил Европа Иттифоқининг дунёдаги инсон ҳуқуқлари ва демократия бўйича йиллик ҳисоботи: Ўзбекистон - European External Action Service\nEEAS > Uzbekistan > 2019 йил Европа Иттифоқининг дунёдаги инсон ҳуқуқлари ва демократия бўйича йиллик ҳисоботи: Ўзбекистон\n2019 йил Европа Иттифоқининг дунёдаги инсон ҳуқуқлари ва демократия бўйича йиллик ҳисоботи: Ўзбекистон\nЕвропа Иттифоқининг 2019 йил учун инсон ҳуқуқлари ва демократия тўғрисидаги йиллик ҳисоботи Европа Кенгаши томонидан 2020 йил 15 июнда қабул қилинган. Ҳар йили ТСЕХ (Ташқи Сиёсат бўйича Европа хизмати) томонидан тайёрланган ва аъзо давлатлар билан маслаҳатлашув асосида тайёрланган ушбу ҳисобот бутун дунё бўйлаб инсон ҳуқуқлари ва демократияни илгари суриш ва ҳимоя қилиш бўйича Европа Иттифоқининг фаолияти ҳақида қисқача маълумот беради. Ҳисобот тематик характерга эга ва алоҳида мамлакатларда ЕИ ҳаракатларининг аниқ мисолларини ўз ичига олади.\n1. Инсон ҳуқуқлари ва демократия ҳолатига умумий шарҳ:\n2016 йилдан бери Президент Мирзиёев Ўзбекистон жамиятини босқичма-босқич либераллаштириш ва уни демократлаштиришга қаратилган ислоҳотларни, шу жумладан сиёсий ислоҳотларни амалга оширмоқда. Ушбу йўналишда кейинги ютуқларга 2019 йилда эришилди, бу 22 декабрда бўлиб ўтган парламент сайловларида якунланди, бу эса ўз навбатида, Президентнинг амалга оширилаётган ислоҳотларга бўлган интилишларидан далолат беради. Олдинги сайловларга нисбатан сезиларли ўзгаришлар юз берган бўлса-да, оппозиция томонидан мустақил номзодларнинг йўқлиги ва сайлов кунидаги баъзи жиддий қоидабузарликлар туфайли сайловларга бўлган ишончга жиддий равишда путур етказилди.\n2019 йилда Ўзбекистонда инсон ҳуқуқларига риоя қилиш борасида жиддий ютуқларга эришилди, аммо жиддий муаммолар ҳали ҳам сақланиб қолмоқда. Суд ҳокимиятининг мустақиллиги ҳанузгача шубҳада, дея таъкидлади 2019 йилда Ўзбекистонга ташриф буюрган судялар ва юристларнинг мустақиллиги бўйича махсус маърузачиси. Жиноий адлия тизимида баъзи муҳим воқеалар, жумладан, Жаслиқдаги машҳур қамоқхона ёпилган. Расмий хокимиятнинг баъзи бир мақсадли чораларига қарамай, маҳбусларга қийноқ ва ноинсоний муносабатда бўлиш тўғрисида хабарлар бўлган. 2019 йил охирида ЕИ томонидан кўрсатилган, аҳволи ташвишга солувчи бир маҳбус ханузгача қамоқда қолган.\n2019 йилда пахта терими мажбурий меҳнатга қарши кураш масаласига боғланган ҳолда муваффақиятли ўтди деб ҳисоблаган. Қоидабузарликлар тўғрисида хабар бериш тизими 3000 га яқин ҳисоботларни олиб, янада кўпроқ ишончга эга бўлди, натижада 200 дан ортиқ интизомий чоралар кўрилди.\nЕвропа Иттифоқи делегацияси ва Европа Иттифоқига аъзо давлатларнинг элчихоналари 2019 йилда ЛГБТИ ҳамжамиятига нисбатан камситиш ва унга қарши ҳаракатлар тўғрисида хабарларни олишда давом этдилар.\nЎзбекистон расмийлари мамлакатга ташриф буюрган халқаро ННТлар билан конструктив ҳамкорлик қилсалар ҳам, 2019 йилда мустақил ННТларни рўйхатдан ўтказиш қийин кечди ва халқаро ННТлар умуман олганда маҳаллий даражада рўйхатдан ўтолмади. Янги гуруҳларни рўйхатдан ўтказиш ёки янги жойларда рўйхатдан ўтиш мураккаб ва ноаниқ жараён бўлиб қолди.\n2019 йилда қувончли воқеалардан бири сифатида ҳукуматнинг можароли зоналардан чет эллик жангариларнинг оила аъзоларини ватанига қайтариш бўйича олиб борган иши ҳисобланади.\n2019 йилда сўз эркинлиги соҳасида олға силжиш бўлди. Яқинда тузилган Ахборот ва оммавий ахборот воситалари агентлиги тўғридан-тўғри президентга ҳисобот бериб, турли давлат органларида қийинчиликларга дуч келган журналистларга ёрдам берди. 2019 йилда Ўзбекистон "Чегарасиз медиа" таснифига кўра "қора зона" дан чиқди.\nПарламент аёллар учун никоҳ ёшини 17 дан 18 ёшгача ошириш тўғрисида қонун қабул қилди ва мажбурий никоҳ учун жазоларни кучайтирди. 2019 йилда Ўзбекистон ЮНИСЕФ билан болаларни психологик реабилитацияси ва вояга етмаганларни сақлаш жойларида халқаро стандартларни жорий этиш бўйича иш олиб борди. Болалар масалалари бўйича Омбудсман лавозими жорий этилди.\n2. ЕИ ҳаракатлари - фаолиятнинг асосий йўналишлари:\nЕвропа Иттифоқининг Ўзбекистондаги инсон ҳуқуқлари соҳасидаги 2019 йилдаги асосий фаолияти фуқаролик жамияти учун тартибга солинадиган муҳит, ҳуқуқ ҳимоячиларига ўз фаолиятини амалга ошириш имкониятлари, шунингдек маҳбуслар билан муомала қилиш ва қамоқда сақлаш пайтида қийноқларнинг олдини олиш.\n2019 йил давомида эришилган яхшиланишларни тан олган ва олқишлаган ҳолда, ЕИ Ўзбекистондаги инсон ҳуқуқлари билан боғлиқ вазиятдан хавотирда қолмоқда. Қонунлар ва маҳаллий қарорларни амалга ошириш учун ҳал қилиниши керак бўлган жиддий муаммолар ва маҳаллий даражада ижро этилишига халақит берадиган қарама-қарши босим мавжуд.\nЕИ вазиятни кузатишда давом этади ва тегишли ислоҳотларни амалга оширишда Ўзбекистон ҳукуматининг саъй-ҳаракатларига ёрдам беришга тайёр.\n3. ЕИнинг икки томонлама сиёсий ҳамкорлиги:\nЕвропа Иттифоқи инсон ҳуқуқлари ва демократия масалаларини барча даражаларда, шу жумладан, Президент Тускнинг 2019 йил май ойида Тошкентга ташрифи чоғида, шунингдек ҳар йили расмий равишда Брюсселда бўлиб ўтган инсон ҳуқуқлари бўйича учрашувларида (юқори даражадаги учрашувларда) Ўзбекистон ҳукумати билан инсон ҳуқуқлари ва демократия масалаларини кўтаришда давом этди. 2019 йил июн), Ҳамкорлик қўмитаси (2019 йил октябр ойида Тошкентда бўлиб ўтди) ва Ҳамкорлик Кенгаши (2019 йил ноябр ойида Брюсселда бўлиб ўтди).\nЕвропа Иттифоқи делегацияси расмий ва норасмий алоқалар давомида ушбу масалаларни мунтазам равишда Ўзбекистон расмийлари билан муҳокама қилиб келади. ЕИ ва Ўзбекистон ўртасидаги кенгайтирилган шериклик ва ҳамкорлик тўғрисидаги битим бўйича музокараларда инсон ҳуқуқлари ва демократия масалалари муҳим ўрин эгаллади. 2019 йил давомида музокараларнинг тўртта расмий раундлари бўлиб ўтди. Йил давомида Европа Иттифоқи Ўзбекистон фуқаролик жамияти ташкилотлари ва ҳуқуқ ҳимоячилари билан фаол ҳамкорлик қилди.\n4. Европа Иттифоқининг молиявий иштироки:\nЕвропа Иттифоқи Тараққиёт бўйича ҳамкорлик воситаси (ТҲВ) ва Европа демократия ва инсон ҳуқуқлари воситаси (ЕДИҲВ) орқали молиялаштирилган лойиҳаларни молиявий қўллаб-қувватлашда давом этди.\nЕИнинг умумий миқдори 1.78 миллион Еврога тенг ажратган маблағи ЕДИҲВ томонидан молиялаштириладиган иккита лойиҳа ва фуқаролик жамияти ташкилотлари / маҳаллий иштирокчиларга қаратилган учта лойиҳани қамраб олган. Улар фуқаролик жамиятининг инсон ҳуқуқлари, аёлларнинг ҳуқуқларини ҳимоя қилиш ва рағбатлантириш соҳасидаги салоҳиятини кучайтиришга, заиф гуруҳларнинг ижтимоий, иқтисодий ва маданий ҳуқуқларини ҳимоя қилишга ва рағбатлантиришга қаратилган.\n5. Кўп томонлама контекст:\nЎзбекистон 2019 йилда БМТнинг Ирқий камситишни тугатиш қўмитаси томонидан кўриб чиқилган.\nБундан ташқари, БМТнинг Қийноқларга қарши қўмитаси Ўзбекистон ҳақида якуний мулоҳазаларини эълон қилди.\nБМТнинг судяларнинг мустақиллиги бўйича махсус маърузачиси 2019 йил сентябр ойида Ўзбекистонга ташриф буюрди.\nЎзбекистоннинг расмий вакиллари сентябр ойида Варшавада бўлиб ўтган ЕХҲТнинг инсон ўлчовларини ҳисобга олиш (ИЎҲО) йиғилишида ҳам фаол иштирок этдилар.\nХалқаро меҳнат ташкилоти (ХМТ) болалар ва мажбурий меҳнатдан фойдаланишнинг олдини олиш мақсадида пахта йиғим-терими мониторингини олиб боришда давом этди.


Ҳиндистон Покистондан дипломатларини чақириб олади\n12:50 / 03.11.2016\nҲиндистон хавфсизлик чораси сифатида Исломободдаги дипломатик миссиясининг 8 нафар ходимини чақириб олади, деб хабар қилмоқда NDTV телеканали мамлакат ТИВдаги манбага таянган ҳолда.\nРасмий Деҳли маъмурияти дипломатларнинг исми-шарифлари Покистон ОАВларидаги "жосуслик" билан боғлиқ хабарларда эълон қилингани сабаб шундай қарор қабул қилган.\nПокистон ОАВга кўра, расмий Исломобод мамлакатдан икки нафар ҳинд дипломати — Балбир Сингх ва Ражеш Кумар Агнихортини чиқариб юбормоқчи. Покистон ҳукумати уларни Ҳиндистон махсус хизматларига алоқадорликда гумон қилган.\nБир кун аввал, Покистон ҳукумати ҳам Ҳиндистондан хавфсизлик чоралари сифатида тўрт нафардан олти нафаргача дипломатик ходимини чақириб олгани хабар қилинган эди. Бунга ҳам Ҳиндистон ОАВда тўрт нафар покистонлик дипломатларнинг исми-шарифи чоп этилгани сабаб бўлган.\n2016 йил 27 октябрида ушбу икки мамлакат ўртасида "жосуслик" можароси юзага келди. Ўшанда, Ҳиндистон раҳбарияти Покистоннинг Деҳлидаги дипломати Маҳмуд Ахтарни айғоқчиликда гумон қилиб, “персона нон-грата” дея эълон қилди. Орадан бир неча соат ўтгач, Покистон ҳукумати ҳам жавоб чораси кўриб, ҳинд дипломати Суржит Сингхни айни айблов билан мамлакатдан чиқариб юборишини билдирди.\nҲиндистон Покистон дипломатик можаро


Афғонистонда яна уруш бошланди. Бу сафар кўкнорига қарши - oqbura\nЎлим тарқатувчи бизнеснинг томирини қирқишга уринишдан Қирғизистонга нима фойда?\nАфғонистонда кўкнори етиштириш расман тақиқланди. Бу ҳақдаги фармон толибларнинг диний пешвоси ва мамлакат раҳбари Ҳайбатуллоҳ Охундзода томонидан куни-кеча имзоланган. Ҳали дунёнинг бирорта давлати тан олмаган Афғонистон Ислом амирлиги олий раҳбарининг буйруғида таъкидланишича, “бу фармонга бўйсуниш барча афғонлар учун мажбурий”.\nМазкур фармонга мувофиқ, кўкнор даласи топилган тақдирда у зудлик билан пайҳон қилинади, қонунбузар эса шариат талабларидан келиб чиққан ҳолда жавобгарликка тортилади. Ҳужжатда бошқа гиёҳванд моддаларни ҳам ишлаб чиқариш, улардан фойдаланиш ва ташиш тўла тақиқланган. Фармонда шариат талабларига кўра қандай жазо берилиши мумкинлигига аниқлик киритилган эмас.\nЭслатиб ўтамиз, ўтган йили АҚШ ўз қуролли кучларини мамлакатдан олиб чиқиб кетиш ҳақидаги қарорини эълон қилганидан сўнг, мамлакатда Америка қўшинларига қарши турган асосий сиёсий куч бўлмиш “Толибон” ҳаракати Афғонистон устидан назорат ўрнатиш учун кенг кўламли кураш бошлаган.\nАмерикаликларнинг мамлакатда ғарб қадриятларини ўрнатиш йўлида қилган 20 йиллик натижасиз уринишларидан кейин, 2021 йилнинг 15 августида “Толибон” Қобулга жангсиз кирди. Мамлакат президент Ашраф Ғани республикани тарк этишга мажбур бўлди. Уч ҳафтадан сўнг “Толибон” бутун Афғонистон ҳудуди устидан назорат ўрнатганини айтиб, давлат муваққат ҳукумати таркибини эълон қилди.\nХалқаро ҳамжамият Афғонистондаги янги исломий ҳукуматни тан олмасада, ундан гиёҳванд моддалар савдосига чек қўйишни талаб қилди. Чунки кўп йиллардан бери бу ердаги кўкнори ва гиёҳванд моддалар етиштириш бутун дунёга хавф солиб келмоқда.\nБМТнинг Гиёҳванд моддалар ва жиноятчиликка қарши кураш бошқармаси маълумотига кўра, 2021 йили Афғонистонда афюн етиштириш ҳажми 8 фоизга ошиб, унинг умумий қарийб 7 тоннага етган. Бу бутун дунёда етиштирилган афюннинг 85 фоизини ташкил этади. Бу “мўл ҳосил” деярли 320 тонна героин ишлаб чиқариш имконини бериб, жаҳонда бу ўлим элтувчи моддага бўлган талабнинг 80 фоизини қондира олади деган гап.\nБиринчи давра уриниши\nБМТ ҳисоботида ўтган йили Афғонистонда кўкнори етиштиришдан кўрилган даромад умумий ҳисобда 2-2,7 миллиард доллардан ошган бўлиши мумкин, деб тахмин қилинади. Етиштирилган гиёҳванд моддаларни бошқа давлатлар ҳудудида сотилиши эса, “ўлим савдогарларига” бир неча баробар кўпроқ даромад келтиради. Афюнга қарши курашнинг натижасиз бўлаётганининг асосий сабаби ҳам шунда.\nСолиштириш учун айтадиган бўлсак, беш йил аввал, Афғонистонда 2017 йилда етиштирилган афюн савдоси 1,4 млрд. доллар атрофида даромад келтирган. Бу эса мамлакат ялпи ички маҳсулотининг 7 фоизини ташкил қилган. Афюн савдосининг бу қадар тез ўсишига яна бир сабаб – қашшоқлик ва муҳтожлик.\nАсрлар давомида тинмаётган уруш ҳаракатлари туфайли мамлакатда қашшоқлик чуқур илдиз отган, турли юқумли хасталиклар тарқалиши ва ишсизлик шароитида тириклик қилишнинг энг осон йўли кўкнори етиштириш бўлиб қолмоқда. Бунинг устига бу ўсимлик пахта ёки бошқа экинлар каби ортиқча меҳнат талаб қилмаган ҳолда жуда юқори даромад келтиради.\nЯна БМТ тарқатган маълумотларга таянсак, коронавирус билан боғлиқ чекловлар шароитида мамлакатда кўкнори экилган майдонлар кўлами 37 фоизга ўсган.\nАмерикаликлар 20 йил аввал терроризмга қарши кураш шиори остида Афғонистонга кириб келишгач, гиёҳвандликка қарши кураш ҳам эълон қилишган. Уларнинг ҳисоботларига кўра, мамлакатда героин ишлаб чиқарилувчи юзлаб лабораториялар бомбардимон қилиниб, кўкнори экилган майдонлар пайҳон қилинган. Расмий маълумотларга кўра, АҚШ ҳукумати бу ишларга 10 млрд. долларгача пул сарф қилишган. Лекин юқорида келтирилган рақамлардан кўриниб турибдики, гиёҳванд моддалар етиштириш кўлами фақат ўсиб келган.\nАфғонистонда гиёҳвандликка қарши кураш бир бора, толиблар биринчи марта ҳокимиятга келган 1990-йилларнинг иккинчи ярмида сезиларли натижаларни берган. Ўшанда толиблар ҳукумати кўкнори экишни тақиқлаб, бир неча йил давомида кураш олиб боришган. 2000 йилда улар журналистларни бульдозерларга ўтқазиб, уларнинг кўзи ўнгида кўкнори майдонларини пайҳон қилишган ва уни етиштирган маҳаллий деҳқонларни қамоққа олишган.\nЎша йили кўкнори экилган майдонларнинг қарийб 90 фоизи қуриб қолгани ва жаҳон героин бозоридаги таклиф 3 мартага қисқаргани айтилади. Лекин бу чоралар туфайли толибларнинг аҳоли орасидаги обрўси тушиб кетган. Чунки деҳқонлар ўзларининг асосий даромад манбаидан ажраган. Меҳнати оғир ва даромади камлиги учун унинг ўрнига таклиф қилинган бошқа экинларни экишни исташмаган.\nАна шундай шароитда 2001 йилнинг 11 сентябридаги машҳур воқеалар юз берди. Террорчилар Нью-Йоркдаги “эгизак” биноларни қулатиб, Пентагонга ҳам ҳужум қилишгач, АҚШ катта куч билан Афғонистонга ташланди ва унинг аскарлари бу ерда 20 йилга қолиб кетишди. Бу даврда мамлакатдаги уруш ҳаракатларига бир неча триллион доллар сарфлаган Америка афғонлар учун демократик давлат туза олмади. Гиёҳвандликка қарши кураш ҳам натижа бермади. Аксинча унинг кўлами янада ортиб кетди.\nЖаҳон нашрларининг Америка Давлат департаменти тарқатган маълумотларга таяниб ёзишларига кўра, 1992-93 йилларда Афғонистонда кўкнори экилган майдонлар 20 минг гектар атрофида бўлган бўлса, 2000 йилда бу кўрсаткич 65 минг гектарни ташкил қилган. Толиблар қайтадан ҳокимиятга келган 2021 йилга қадар бу майдонлар кўлами 4 баробар ўсиб, 260 минг гектарни ташкил қилган.\nКўкнори экилса бизга нима?\nАфсуски, жаҳон бўйлаб тарқалаётган афғон гиёҳванд моддаларининг бир қисми Қирғизистон жанубий пойтахти Ўш орқали ўтади. Ўтганда ҳам жуда катта кўламларда. Табиийки, бу оғунинг бир қисми мамлакат ҳудудида ўз харидорларини топиб, шу ерда қолиб қолади. Энг ёмони – бу ўлим савдосига аралашган ҳуқуқ-тартибот органларининг айрим амалдорлари ва жиноят дунёси вакиллари биргаликда “бизнес” қилишади.\nЎтган 2021 йилнинг май ойида Миллий хавфсизлик давлат қўмитаси деярли ярим тонна оғир гиёҳванд моддалар партияси ва бу ишга алоқадор икки Қирғизистон фуқароси ушлангани ҳақида хабар берган. Қўмитада қўлга олинган ўлжанинг қиймати 20 миллион долларга баҳоланган.\nМутахассисларнинг айтишича, ҳар йили Афғонистонда етиштирилган афюннинг бир қисми тонналаб Тожикистон ва Қирғизистон орқали ўтади ва ундан нари Россия ҳамда Европага жўнатилади. Бу канал “Шимолий машрут” деган ўз номига ҳам эга.\n“Озодлик” радиосининг Бишкекдаги “Марказий Осиёдаги гиёҳвандликка қарши сиёсат” жамоатчилик фондининг бошлиғи Александр Зеличенко фикрига таяниб ёзишича, юқорида кўрсатилган йирик афюн партиясининг қўлга олиниши Қирғизистон орқали ўтаётган гиёҳванд модаларнинг муқим шаклланиб қолган “сўқмоғи” борлигидан далолат беради.\nБунинг яна бир далили сифатида айтиш мумкинки, 2019 йили Польша ва Германия чегарасида 670 килограмм героин юкланган юк машинаси қўлга олинган. Немис журналистларининг ёзишича, афюн Қирғизистоннинг “Элит Шоко” фирмаси ишлаб чиқарган қандолат маҳсулотлари орасига яширилган бўлган. Умумий нархи 55 млн. доллар бўлган юкнинг Бельгияга олиб кетилаётгани аниқланган. Расмий маълумотларда айтилишча, Грузия давлат рақамларига эга бўлган юк машинасининг ҳайдовчиси Туркия фуқароси бўлиб, узоқ йиллар давомида Бишкекда яшаб ва ишлаб келган.\n“Оқ” миллиардларнинг “қора” оқибатлари\nХалқаро лексиконда героинни рангига нисбатан берилиб “оқ ўлим” деб ҳам аташади. Хўш, инсониятга ўлим элтувчи бу халқаро бизнеснинг Қирғизистонга кўрсатаётган таъсири қандай?\nДавлат статистика қўмитаси берган маълумотга кўра, 2020 йилнинг охирига келиб, Қирғизистоннинг махсус муассасаларида гиёҳвандликка қаттиқ боғланиб қолган 8,5 минг киши рўйхатда турган. Бошқача айтганда, ҳар 100 минг аҳолининг 128 нафари ашаддий “банги” ҳисобланади. Уларнинг 6 фоизини аёллар ташкил қилади.\nГиёҳвандларнинг асосий кўпчилиги Бишкек ва Ўш шаҳри ҳамда Чуй вилояти аҳолиси вакиллари экани маълум.\nРўйхатга олинган гиёҳвандларнинг 61 фоизи игна орқали қон томирига героин қабул қилиши аниқланган. Афғонистон айнан Қирғизистонга келаётган героиннинг асосий манбаи. Героин – гиёҳванд моддаларнинг энг оғири ҳисобланади ва унинг кашандаларини даволаб бўлмайди. Яъни, героин истеъмолчилари бор-йўғини сотиб бўлиб, кучдан қолгач, ундан фақат ўлиб қутиладилар.\nБундан ташқари, игна ва бошқа буюмларнинг пала-партиш фойдаланилиши оқибатида гиёҳвандлар орасида турли хил юқумли касалликлар кенг тарқалган. Жаҳонда ХХ аср вабоси деб тан олинган СПИДга ва бошқа хавфли жинсий хасталикларга чалинганларнинг кўпчилик қисмини ҳам гиёҳвандлар ташкил қилади.\nАфсуски, гиёҳвандлик ва ўлим савдоси ёшларимизни ҳам ўз домига тортиб, ёшлар орасида жиноятчиликнинг тарқалишига ҳам сабаб бўлмоқди. Расмий маълумотларга кўра, 2020 йили Қирғизистонда гиёҳванд модалар савдоси билан боғлиқ 1110 ҳолат рўйхатга олинган. Афюн савдогарларининг маълум қисмини шаҳарга келгач, ота-оналари назоратидан четда қолган ва доимо пулга эҳтиёж сезган талабалар ташкил қилиши ҳам маълум.\nЖаҳон ҳамжамияти гиёҳвандликка қарши курашга катта эътибор беради. Шу мақсадда БМТ Бош Ассамблеяси қарори билан 1987 йилда 26 июнь Гиёҳванд моддаларга қарши кураш халқаро куни деб эълон қилинган. Қирғизистонда олиб борилаётган тадбирлар натижасида мамлакатда йилдан йилга гиёҳвандликка чалинган фуқаролар сони қисқариб бораётгани эътироф этилган. Айрим кузатувчиларнинг фикрига кўра, бунга аҳоли орасида Ислом қадриятларининг тикланиб бораётгани ҳам сабаб бўлмоқда.


Ўзбекистон Меҳнат вазири Азиз Абдуҳакимов мамлакатдаги Корея Республикаси элчиси Квон Ëн У билан учрашиб¸ ўзбекистонликларни Кореяга ишга юбориш жараëнидаги саралаш механизмини муҳокама қилди. Бу ҳақда вазирлик хабар тарқатди.\nУчрашувда кўриб чиқилган таклифлар орасида¸ ҳар бир вилоятга квота ажратиш масаласининг ҳам бўлгани айтилмоқда.\nКорея элчиси ўз мамлакатига ишга кетувчиларни танлаш жараëнининг очиқ ва шаффоф бўлиши¸ бу жараëн устидан жамоатчилик назорати ўрнатилишидан манфаатдор эканини таъкидлаган.\nМарт ойининг сўнгги кунлари¸ апрелнинг биринчи уч кунида Кореяга ишга кетиш учун рўйхатга олинганларни дастлабки онлайн тестдан ўтказиш жараëнидаги жиддий камчилик ва техник хатолар ортидан Меҳнат вазирлиги қошидаги Ташқи миграция масалалари агентлиги раҳбари ишдан кетди.\nБу тест ташкил этилишига билдирилган кескин норозилик ва шикоятлар муносабати билан рўйхатга олиш ва тест натижалари бутунлай бекор қилинди.\nҲозирча янги жараëннинг қачон бошланиши ва унинг қайси мезонларда ўтказилиши жамоатчиликка эълон қилинмади - агентликнинг расмий сайти ишламаяпти.


Кобулдаги Россия элчихонаси олдида ИШИД жангарилари йўқ қилинди - EFFECT.UZ\nКобулдаги Россия элчихонаси олдида ИШИД жангарилари йўқ қилинди\n. 16:54 | 04.10.2021\nРоссиянинг Кобулдаги элчихонаси олдида ИШИД террорчилик гуруҳининг 4 нафар аъзоси йўқ қилинди. Бу ҳақда РИА Новости хабар бермоқда.\nМаълум бўлишича, террористик гуруҳ аъзолари элчихонага ҳужум уюштиришни режалаштиришган.\nҚайд этиш жоиз, “Толибон” ҳаракати жангчилари Афғонистоннинг Жалолобод шаҳрида ИШИДнинг икки жангчисини қатл қилди.\nАйнан ушбу воқеадан кейин ИШИД террористик гуруҳи томонидан Жалолободда теракт содир этилган, натижада 4 нафар толиблар ҳалок бўлиб, 20 га яқин одам жабрланган.\nАҚШ Давлат котиби биринчи ўринбосари Шавкат Мирзиёевга нима деди?\n«Толибон» Кобулда ИШИД жангариларини қўлга олди\nИсломий муҳит яратилмагунча Кобул университетида аёллар дарсларга қатнашиши ёки ишлашига рухсат берилмайди\nКобулда кетма-кет иккита портлаш содир бўлди


Қайтиш (ҳикоя) » Ўзбекистон янгиликлари – Zamin.uz\n, 24 2020, 10:26\n16 янв, 19:33 1 230 Жамият\nҚишлоқнинг чанг кўчаси бўйлаб кетиб бормоқда,\nбир башанг йигит.\nЎша сен бўласан,\nўша — МЕН!\nҚишлоғингни соғиниб кетасан… Автобус сени тупроқ йўллар бошига ташлаб ўтади. Ҳозир бутун қишлоқ қаршингга чиқадигандек. Шаҳарда ўқишингни кўрсатиб қўймоқчисан, шимингнинг балоғини туриб оласан. Галс¬тук бўйнингда салқи осилган.\nКўҳна тутнинг соясида сингилчанг ўйнаб ўтирибди. Тагида эски олача. Қўғирчоқлари чўпдан, кийими – латта-путта. Бўшаган атир шишасига ҳавасакка сув тўлдириб олган. У: “Акам келди!” – деб ўзини қўярга жой тополмайди, бўйнингдан қучади. Олиб келган иккита хўрозқандингдан боши кўкка етади. Билмайдики, буни уёқларда… назарига ҳам илишмайди.\nОнанг пешвоз чиқади, неча йилдирки сенга қадрдон бўлиб кетган кўйлаги билан, қалампирмунчоқ ҳидини туясан. Қаршингда лойсувоқ уйинг. Куни билан қизиб ётган тупроқ кечқурун сув сепилгач, ёқимли ҳид таратади. Сал чанг тегса, устини ўн марта қоқадиган шаҳарликлар бу ҳовлини кўрса, нима қилишар экан – ўйлайсан…\nҚуёшнинг ботишини кузатиб ўтираркансан, итинг келиб ялтоқланади, қўлингни ялайверади, думини ликиллатади, куни кеча сен бошлиғингга эланганинг каби. Кечаси отанг кириб келади. Ўйлаб қоласан, куёвлигидан кейин бирор марта янги костюм кийганмикин? Падари бузрукворинг Тошкентнинг тинчлигидан сўрайди.\nТезда қўни-қўшни, қариндош-уруғ йиғилади. Дастурхонда нон, қатиқ, чакки, саримой, мева… Куннинг қаҳрамонига айланиб кетасан. Шаҳар ҳақида айтилган гапларни худди кино кўргандай тинглашади. Мутлақ ҳақиқатдай қабул қилишади. Бу гаплар эса оғзингнинг бир чеккасидан чиқиб кетаверади. Тошкентга қачонлардир борган тоғанг сен билан метро ҳақида тортишади. Бошқалар кимга қўшилишини билмай ҳайрон. Онаизоринг сенга тикилиб-тикилиб олади, худди туш кўраётгандай…\nҚишлоқ одамларининг юраги каби кенг, чексиз осмон тагига жой солинади. Шаҳар ва қишлоқ қизларини солиштириб кўзинг илинади. Бир уйғонсанг, онанг бошингда ўтирибди, сочингни силаб. Отанг эртага бозорга чиқиш учун тайёргарлик кўриш кераклигини айтади. Сенга бериб юбориш учун пул керак. Қўй сотишмоқчи.\nЭрталаб турсанг, сутли чой тайёр. Уканг йиртиқ туфли билан мактабга бормайман, деб хархаша қиляпти. Онанг қўшниларникига чиқиб кетган, оёқ кийим излаб. Синглинг икки пақир сув кўтариб келиб қолади, қишлоқнинг нариги чеккасидан.\nЧиқиб кетасан. Жўралар, дўстлар давраси. Далани, тоғни айланасан, мактабга борасан, домлаларни йўқлаб. Уйда кўзи тўрт бўлиб сени кутиб ўтирган бўлишади.\nТонг. Сафаринг қариди, энди шаҳарга қайтиш керак. Онанг бошқаларга билдирмай, сенга қараб-қараб олади. Узоқдан автобус кўриниш беради. Момонг қўлини дуога очади. Узун дуодан сўнг ўн-ўн беш жуфт қўл юзни силайди. Автобус тўхтамай ўтиб кетади. Қўшни хотинлар ҳайдовчини қарғаб қолади. Яна дуо. Навбатдаги автобусга амаллаб чиқиб оласан…\nКўзинг ўнгида онангнинг термилган нигоҳи, момонгнинг нуроний чеҳраси, эски атир идишини кўтариб юрган синглинг, янги туфли деб хархаша қилаётган уканг, сени деб дуога кўтарилган қўллар… Қулоғинг тагида бобонгнинг насиҳатлари жаранглайди.\nСенга анча масъулият юклаб қўйишди. Отанг эсингга тушади: энг сўнгги пулини ҳам фарзандларини илмли қилишга сарфлаган танти ўзбекнинг сиймоси эмасми?\n…Нимадир орқада қолиб кетгандай бўлаверади. Қўлингни сумка ичига тиқиб кўрасан: “Ҳа, шу ерда турибди!”\nФарруҳ ЖАББОРОВ, ёзувчи\nХитой Ойни забт этишни бошлади (видео) 21 май, 22:51\nТошкентда юк ташувчи мотоцикллар ишлаб чиқарилади 09 апр, 21:23


Таълим муассасасида очиқ мулоқот бўлиб ўтди — KUKALDOSH.UZ\n10.02.2021 / - Янгиликлар\nТаълим муассасасида очиқ мулоқот бўлиб ўтди\n“Кўкалдош” ўрта махсус ислом билим юртида талабаларнинг бўш вақтларини мазмунли ташкил этиш, маънавий-маърифий ва тарбиявий ишлар самарадорлигини янада оширишга йўналтирилган давра суҳбатлари ўтказиш кенг йўлга қўйилган. 9 февраль куни 2021 йил — “Ёшларни қўллаб-қувватлаш ва аҳоли саломатлигини мустаҳкамлаш йили” муносабати билан барча курс талабалари иштирокида давра суҳбати ташкил этилди. Унда Вазирлар Маҳкамаси ҳузуридаги Дин ишлари бўйича қўмита таълим бўлими бошлиғи Б.Рустамов, Ўзбекистон мусулмонлари идораси Таълим ва илмий тадқиқот бўлими бошлиғи С.Шерхонов ва Таълим ва илмий тадқиқот бўлими бошлиғи ўринбосари А.Дўсматовлар иштирок этди. Давра суҳбати очиқ мулоқот шаклида бўлиб ўтди.\nМулоқотда диний соҳа ходимлари олдида турган долзарб вазифалар, айниқса, диний таълим соҳасида амалга оширилаётган ислоҳотлар кенг муҳокама қилинди. Бугуннинг имом-хатиблари жамиятимизда рўй бераётган янгиланишларни, ўзгаришларнинг туб моҳиятини яхши тушунадиган, илмий салоҳияти юксак инсонлар бўлишлари, мамлакатимиз тараққиётининг янги босқичида амалга оширилаётган ислоҳотлар, халқимиз ҳаёти, одамларимизнинг онгу тафаккурида рўй бераётган ўзгаришларни қалбан ҳис этган ҳолда кенг халқ оммасига тушунтириб боришлари тушинтириб ўтилди. Бугун глобал ахборот маконида ҳамма кучлар ўз манфаатлари учун кураш олиб бормоқда. Интернетнинг имкониятларидан кенг фойдаланишни тарғиб қилар эканмиз, унинг фойдали жиҳатларига эътибор қаратиб, зарарли томонларидан огоҳликка чақиришимиз зарур. Турли, манбаси номаълум сайтларда одам ақлини чалғитувчи, айниқса ёшларимизни тўғри йўлдан оздирувчи, яширин ғоялар мавжудлигини уларга тушунтириб бориш зарурлиги таъкидланди.\nДавра суҳбати очиқ мулоқот шаклида кўтаринки кайфиятда давом этди. Талабалар ўзларини қизиқтирган саволларга жавоб олишди.\nДиний соҳа мутахассиси олдига қўйиладиган бугунги кун талаблари, халқ билан ишлаш ва мулоқотда бўлишнинг пасту баландлари, нозик жиҳатларини ҳисобга олиш бу соҳадаги етишиб чиқаётган мутахассислар учун муҳим ҳисобланиши айтиб ўтилди.\n“Меъморий хаттот” номинацияси ғолиби


Британиялик эр-хотин қадимий стулдан олмос тақинчоқлар топди\nТеглар: Бойлик, Эр-хотин\nБританиялик эр-хотин Анжела ва Энгус Милнер-Браунлар қадимий стулдан олмос тақинчоқлар топишди, деб хабар берди “Gazeta.ru” нашри.\nТақинчоқлар билан бирга стулнинг нархи бундан 10 йил илгари аукционда £5 мингга баҳоланганда, Саут-Ланаркширлик эр-хотин уни сотиб олган. Аммо стулнинг устини алмаштириб, таъмирлатишга пуллари бўлмаганлиги сабабли, у чордоқда 6 йил давомида қолиб кетган.\nУни чордоқдан таъмирлаш учун олиб тушгандан кейин Милнер-Браун тез-тез рафиқасига олмос тақинчоқлар совға қиладиган бўлди. Тўйлари бўлган кунга эридан совғага узук олган бўлса, севишганлар кунига бир жуфт сирға олган.\nКейинчалик маълум бўлишича, стулга олмос тақинчоқлар беркитилган экан. Уларни топиб олган эр, рафиқасини ҳайратга солиш учун бу воқеани яширган ва унга қимматбаҳо совғалар ҳадя қилишни бошлаган.


Тошкентдаги бокс кечасида Жасурбек Латипов Сажад Муҳаммадпурни ютди\n08:26 / 20.03.2016\nТошкентда 19 март кечки пайт бокс кечаси бўлиб ўтди. Унда Жаҳон бокс серияси (WSB) ва APB (AIBA Pro Boxing) мусобақаси 2-давра жанглари бўлиб ўтди. Кечанинг охирги жангида ўзбекистонлик боксчи Жасурбек Латипов эронлик Сажад Муҳаммадпур бидан рингга тушди.\nЖанг эронлик боксчининг “тушунарсиз” ҳаракатлари сабабли жуда “иркит” ўтди. Жасурбек жангга тузилган режани аниқ бажарди, у масофадан туриб ҳужумлар уюштирди, иккинчи рақамли боксчи сифатида жанг қилиб, рақибни қарши зарбаларда ушлади. Эронлик боксчининг режаси қандай бўлганини умуман тушуниб бўлмади: Сажад рақибини бўйнидан бўғиб олиб, ринг бўйлаб судраб юрди, боши билан олдинга борди ва ғалати тарзда “рақс тушиб турди”. Шубҳасиз, эронлик бундай “иркит” қилиқлари билан ғолиб бўлишга муносиб эмасди, шунинг учун ғалабани Ўзбекистонлик боксчи қўлга киритди.\nЖасурбек ҳакамларнинг бир овозлик қарори билан 78:74, 79:73, 80:72 ҳисобида ғалаба қозонди.


Кафил ташкилоти томонидан банк кредити тўловлари учун тўлаб берилган маблағлар ушбу ташкилотга қайтарилганда солиқ оқибатлари келиб чиқадими?\nМЧЖ шаклдаги қўшма корхона 2015 йилда банкдан ўзоқ муддатли кредит олган. Кредит таъминоти учун балансдаги автомашина ва иморатлар гаровга қўйилган ва қолган қисмига учинчи корхонанинг кафиллиги тақдим этилган. Жорий йилнинг ноябрь ойига қадар жамиятимиз ушбу кредит маблағларининг асосий қисми ва ҳисобланган фоизларини ўз вақтида тўлаб келди. Жамиятимизнинг молиявий аҳволи ёмонлашганлиги сабабли, 2017 йилнинг ноябрь, декабрь ойларида кредитнинг асосий қисми ҳамда ҳисобланган фоизлар, кафиллик шартномасига асосан учинчи ташкилот томонидан тўлаб берилди. Ушбу тўлаб берилган пул маблағлари учинчи ташкилотга қайтарилганда, қайтарилган пул маблағлари солиққа тортиладими? Юқоридаги ҳолат юзасидан солиқ тортилиши юзасидан батафсил маълумот беришингизни илтимос қилиб сўраймиз.\nКафил ташкилоти томонидан тўлаб берилган пул маблағларини ушбу ташкилотга қайтариб беришнинг ўзи бевосита солиқ оқибатини юзага келтирмайди. Аммо сизнинг жамиятингизда ФКнинг 295-моддаси ва СКнинг 135-моддаси билан боғлиқ бўлган солиқ мажбуриятлари юзага келиши мумкин.\nФуқаролик қонунчилигига асосан кафил томонидан бошқа шахс ўз мажбуриятини тўла ёки қисман бажариши учун унинг кредитори олдида жавоб беришни ўз зиммасига олиш бўйича харакатлар кафиллик шартномаси билан расмийлаштирилади (ФКнинг 292-моддаси).\nКафиллик шартномаси бўйича мажбуриятни бажарган кафилга кредиторнинг ушбу мажбурият бўйича ҳуқуқлари ҳамда гаровга олувчи сифатида кредиторга тегишли бўлган ҳуқуқлар кафил кредиторнинг талабини қанча ҳажмда қаноатлантирган бўлса, шунча ҳажмда ўтади. Кафил кредиторга тўланган суммага фоизлар тўлашни ва қарздор учун жавобгарлик муносабати билан кўрган бошқа зарарини тўлашни қарздордан талаб қилишга ҳақли (ФКнинг 295-моддаси).


Уй-жой сотиб олиш машмашаси: Янги уй учун тўланган 13 200 000 сўм маблағ истеъмолчига қайтарилди - Istemol\nNovember 25, 2019 administemolComments Off on Уй-жой сотиб олиш машмашаси: Янги уй учун тўланган 13 200 000 сўм маблағ истеъмолчига қайтарилди\nҲар бир фуқаро ўзининг шинам, барча қулайликларга эга бўлган, замонавий бошпанаси бўлишини орзу қилади. Аммо бундай уйга эга бўлиш осон эмас, албатта.\nБугунги кунда фуқароларнинг уй-жой харид қилиш ишларида алдовларга дуч келиб қолиш ҳолатлари кўп учрамоқда. Яқинда фуқаро М.Исоқов (исм ўзгартирилган) ва “Сурат” (номи ўзгартирилган) хусусий корхонаси ўртасида келиб чиққан ана шундай муаммоли вазиятга Фуқаролик ишлари бўйича Самарқанд шаҳар суди ойдинлик киритди.\nХалқимизда “Яхши ният ярим давлат” деган мақол бор. Фуқаро М.Исоқов замонавий лойиҳалар асосида қурилаётган бинода яшаш илинжида уй сотиб олишни ният қилиб, тегишли тартибдаги рухсатномани қўлга киритди. Самарқанд шаҳар, “Рудакий” кўчаси, 105-уйда қурилиш ишларини олиб бораётган “Сурат” хусусий корхонаси билан тегишли тартибда олди-сотди шартномасини имзолади.\n2017 йил 28 март куни имзоланган 216/03-сонли шартнома шартларига асосан “Сурат” хусусий корхонаси уйни истеъмолчига 2017 йилнинг 3 чорагида топшириш лозим бўлган. Аммо орадан икки йил ўтса ҳамки, турар жой қурилиши ниҳоясига етказилмаган. Кутишдан чарчаган М.Исоқов Самарқанд шаҳар Истеъмолчилар ҳуқуқларини ҳимоя қилиш жамиятига истеъмолчи сифатида бузилган ҳуқуқларини тиклаб беришни сўраб ариза билан мурожаат қилган. Самарқанд шаҳар Истеъмолчилар ҳуқуқларини ҳимоя қилиш жамияти масалага ойдинлик киритиш мақсадида муаммони ваколат доирасида ўрганиб чиқди. Ўрганиш натижаларига кўра, фуқаро М.Исоқов ва “Сурат” ХК ўртасида тузилган шартноманинг шартлари бузилганлиги аниқланди. Шундан сўнг истеъмолчининг талаби билан Самарқанд шаҳар Истеъмолчилар ҳуқуқларини ҳимоя қилиш жамияти муаммони холислик билан ҳал этишини сўраб, Фуқаролик ишлари бўйича Самарқанд шаҳар судига даъво аризасини киритади.\nНатижада, даъвогар Самарқанд шаҳар Истеъмолчилар ҳуқуқларини ҳимоя қилиш жамияти фуқаро М.Исоқовнинг манфаатини кўзлаб жавобгар “Сурат” хусусий корхонасига нисбатан уй-жойни топшириш мажбуриятини юклаш ва пеня ундириш талаби қисман бўлса-да, қондирилди. Жавобгар “Сурат” хусусий корхонаси ҳисобидан фуқаро Муҳриддин Исоқовга 13 200 000 (ўн уч миллион икки юз минг) сўм ундириб бериладиган бўлди.\nБир тарафдан муаммога шу билан якун ясалгандек, аммо М.Исоқовга ўхшаган фуқаролар республика миқёсида камми? Ёки “Сурат” га корхоналар-чи? Хизмат кўрсатувчи ва истеъмолчи ўртасидаги бундай низоли ҳолатларнинг чеки бормикан?\nСамарқанд вилоят Истеъмолчилар ҳуқуқларини\nҳимоя қилиш жамиятлари ҳудудий бирлашмаси бўлим бошлиғи\nОлий Мажлис ҳузуридаги жамоат фонди “Ҳаракатлар стратегияси, “Илм, маърифат ва рақамли иқтисодиётни ривожлантириш йили” Давлат дастури ижросида фуқаролик жамияти институтларининг фаол иштирокини таъминлаш” мавзуида Давлат грантлари ажратиш учун 2-танловни ЭЪЛОН ҚИЛАДИ\nApril 15, 2020 April 15, 2020 administemol\nТанловга нодавлат нотижорат ташкилотлари, оммавий ахборот воситалари ва фуқаролик жамиятини бошқа институтларининг қуйидаги мақсадларни назарда тутган ижтимоий аҳамиятга молик лойиҳалари қабул қилинади: Жойларда бандликни таъминлашда, камбағалликни бартараф этишда, айниқса, ёшларни ва аёлларни касбга йўналтиришда давлат органлари билан ижтимоий шерикликни кучайтириш; Уй хўжалиги асосида оилавий тадбиркорликни ривожлантиришда ННТ ва фуқаролик жамияти институтларининг фаоллигини қўллаб-қувватлаш; Олис, тоғли […]


Сурхондарёда уриб туширилган афғон самолётининг икки учувчиси жонлантириш бўлимидан чиқарилди - Zamon yangiliklar\n20 Август 17:10\nСурхондарё вилоятининг Шеробод туманида 15 август куни кечқурун Афғонистон фарқлаш белгилари бўлган самолёт қулаб тушиши оқибатида самолётнинг икки учувчиси Термиздаги жонлантириш бўлимига ётқизилгани ҳақида хабар берилган эди.\nSputnik’нинг маълум қилишича, улар жонлантириш бўлимидан чиқарилди.\n«Уларнинг ҳолати яхшиланди, улар жонлантириш бўлимидан травматология бўлимига ўтказилган, иккаласи ҳам ҳушига келган», — деб таъкидлаган Республика шошилинч тиббий ёрдам илмий маркази Термиз филиали ходими. Унинг айтишича, айни вақтда учувчиларнинг аҳволи ўртача оғир дея баҳоланмоқда.\nЭслатиб ўтамиз, Сурхондарё вилояти Мудофаа ишлари бошқармаси вакили Шерободга Афғонистон самолёти қулаганини қисман тасдиқлаганди. «Кўзим билан кўрганим йўқ, аммо самолёт бор дейишди», — деган эди бошқарма вакили.\nЧирчиқ дарёси ўртасида қолиб кетган 5 нафар фуқаро қутқарилди\nФуқароларни ўқишга киритиб қўйишни ваъда қилган "уддабуронлар" ушланди\n3 октябрь куни Ўзбекистонда қандай об-ҳаво кутилмоқда?